## Pravilnik o žigu

### NN 146/1999 (28.12.1999.), Pravilnik o žigu

# DRŽAVNI ZAVOD ZA INTELEKTUALNO VLASNIŠTVO

Na temelju članka 58. Zakona o žigu ("Narodne novine" broj 78/99.),
ravnatelj Državnog zavoda za intelektualno vlasništvo donosi

## **PRAVILNIK O ŽIGU**

I. TEMELJNE ODREDBE

*Područje i opseg primjene*

Članak 1.

Pravilnikom o žigu (u daljnjem tekstu: Pravilnik), pobliže se uređuju
neka pitanja sadržana u Zakonu o žigu (u daljnjem tekstu: Zakon), u svezi
s postupcima koji se vode pred Državnim zavodom za intelektualno vlasništvo
(u daljnjem tekstu: Zavod).

II. PRIJAVA ŽIGA

*Sadržaj sastojaka i priloga uz prijavu*

Članak 2.

1) Prijava žiga sadržava:

1. izričiti zahtjev za priznanje žiga;

2. ime i prezime podnositelja prijave, ako je podnositelj fizička osoba,
ili, ako je podnositelj prijave pravna osoba, tvrtku ili naziv podnositelja
(u daljnjem tekstu: ime podnositelja prijave);

3. adresu podnositelja prijave (ulica, kućni broj, poštanski broj, mjesto,
država); u prijavi je poželjno navesti i druge adrese ili oblike uspostave
veze s podnositeljem prijave;

4. podatke o zastupniku, ako podnositelj prijave ima zastupnika; točke
2. i 3. ovoga članka na istovjetan način se primjenjuju na zastupnike;

5. izgled znaka s podacima, u skladu s člancima od 3. do 6. ovoga Pravilnika;

6. naznaku razreda proizvoda i usluga za koje se traži zaštita prema
Nicanskom sporazumu o međunarodnoj klasifikaciji proizvoda i usluga radi
registracije žigova (u daljnjem tekstu: Međunarodna klasifikacija);

7. naznaku da se traži zaštita zajedničkoga ili jamstvenoga žiga, ako
je zatražena zaštita zajedničkoga ili jamstvenoga žiga;

8. podatke o zatraženom pravu prvenstva, i to:

- datum izložbenog prava prvenstva,

- datum i broj prijave koja je temelj za priznanje ranijeg prava prvenstva
(u daljnjem tekstu: prva prijava) i ime države u kojoj je ta prijava podnesena;

9. potpis ili pečat podnositelja prijave ili potpis ili pečat njegova
zastupnika, ako ga ima.

2) Podaci iz stavka 1) ovoga članka navode se na obrascu koji je sastavni
dio ovoga Pravilnika (obrazac Ž-1), ili na obrascu koji sadržajem i izgledom
u cijelosti odgovara tome obrascu.

3) Uz obrazac iz stavka 2) ovoga članka prilaže se popis proizvoda i
usluga za koje se traži zaštita; proizvodi i usluge moraju biti razvrstani
prema razredima Međunarodne klasifikacije, a kada je to moguće, treba rabiti
određenja Međunarodne klasifikacije i nazive iz abecednog popisa proizvoda
i usluga Međunarodne klasifikacije.

4) Uz obrazac iz stavka 2) ovoga članka podnosi se i dokaz o uplaćenoj
pristojbi i naknadi troškova postupka ispitivanja prijave žiga.

5) U slučaju kada je zatraženo razdvajanje osnovne prijave, zahtjev
za razdvajanje prijave mora sadržavati:

1. prikaz izgleda podnesenoga znaka;

2. popis proizvoda i usluga koji se podnosi za razdvojenu prijavu kao
izdvojeni dio popisa proizvoda i usluga iz prve prijave (u daljnjem tekstu:
osnovna prijava);

3. datum podnošenja i broj osnovne prijave;

4. dokaz o uplati pristojbe i naknade troškova postupka razdvajanja
prijave.

6) Razdvojenoj prijavi bit će dodijeljen novi broj prijave.

*Verbalni znakovi*

Članak 3.

1) Ako se prijavom žiga traži zaštita verbalnoga znaka (riječi, slova,
brojke i slični znakovi), to u prijavi mora biti naznačeno.

2) U slučaju iz stavka 1) ovoga članka, izgled znaka predočuje se tako
da se znak upisuje pisaćim strojem ili pisačem u uokvireno mjesto na obrascu
prijave.

3) Verbalni znak se u svim pismenima, elektroničkim zbirkama podataka
i u službenom glasilu Zavoda predočuje u standardnim znakovima koje rabi
Zavod.

*Figurativni i kombinirani znakovi*

Članak 4.

1) Ako se prijavom žiga traži zaštita znaka koji nije verbalni u smislu
članka 3. stavka 1) ovoga Pravilnika, izgled znaka mora biti predočen odgovarajućim
prikazom znaka na za to određenom mjestu u obrascu Ž-1.

2) Ako se traži zaštita znaka u boji, to u prijavi mora biti naznačeno;
u prijavi je potrebno navesti ime(na) boje(a) koje se traže.

3) Za znak u boji će se, prigodom objave znaka izdavanja rješenja o
priznanju prava i izdavanja isprave o žigu, koristiti najbolja tehnika
reproduciranja znaka kojom Zavod raspolaže. U slučaju bilo kakva spora
u svezi s nijansama ili tonovima boja u kojima je znak reproduciran, izgled
znaka je određen izvornim primjerkom prikaza znaka podnesenim u prijavi
žiga.

4) U vezi s položajem znaka u prostoru, smatrat će se u postupku za
priznanje žiga da je pravilan položaj znaka onaj u kojem je znak prikazan
na obrascu prijave žiga.

*Trodimenzionalni znakovi*

Članak 5.

1) Ako se prijavom žiga traži zaštita trodimenzionalnoga znaka, to u
prijavi mora biti naznačeno; dvodimenzionalni prikaz izgleda znaka mora
biti predočen na za to određenom mjestu u obrascu Ž-1.

2) Ako se traži zaštita trodimenzionalnog znaka u boji, uvjeti glede
boja istovjetni su uvjetima navedenim u članku 4. stavku 2) ovoga Pravilnika.

*Drugi uvjeti koji se odnose na izgled znaka*

Članak 6.

1) Podnositelj prijave žiga mora u prijavi navesti transliteraciju znaka
ili dijelova znaka ako su pisani bilo kojim drugim pismom osim latiničnog,
kao i prijevod znaka ili njegovih dijelova, ako imaju značenje, a pisani
su na bilo kojem drugom jeziku osim hrvatskog.

2) Prikaz izgleda znaka mora biti takve kvalitete, oblika i boja da
se elementi znaka jasno raspoznaju u svim detaljima; na prikaz predloženog
znaka ne smije se naknadno ništa lijepiti, brisati ili prekrivati bojom.

3) Prikaz izgleda znaka mora biti uređen tako da može stati u kvadrat
stranice 8 cm i da razmak između dviju najudaljenijih točaka (vertikalno,
horizontalno i u promjeru) nije manji od 1,5 cm.

4) U prijavi žiga može se navesti i opis znaka koji se želi zaštititi.

*Sadržaj registra prijava žiga*

Članak 7.

O prijavama žiga vodi se poseban registar (registar prijava žiga), u
koji se pohranjuju sljedeći podaci:

1. broj prijave žiga;

2. datum podnošenja prijave žiga;

3. podaci o zatraženom pravu prvenstva;

4. podaci o podnositelju prijave (ime i adresa podnositelja);

5. podaci o zastupniku (ime i adresa zastupnika);

6. izgled znaka za koji se traži zaštita;

7. popis proizvoda i usluga;

8. datum objave prijave žiga;

9. podaci o načinu okončanja upravnog postupka odlukom Zavoda;

10. podaci o promjenama u svezi s prijavom žiga.

*Podaci iz prijave žiga koji se objavljuju u službenom glasilu
Zavoda*

Članak 8.

1) U službenom glasilu Zavoda objavljuju se sljedeći podaci iz prijave
žiga:

1. broj prijave žiga;

2. datum podnošenja prijave žiga;

3. podaci o zatraženom pravu prvenstva, i to:

- datum izložbenog prava prvenstva,

- datum i broj prve prijave i ime države u kojoj je ta prijava podnesena;

4. izgled znaka;

5. naznaka boja, ako je zatražena zaštita znaka u boji;

6. naznaka da je riječ o trodimenzionalnom znaku, ako je to slučaj;

7. popis proizvoda i usluga;

8. podaci o podnositelju prijave (ime i adresa podnositelja)

9. podaci o zastupniku, ako je imenovan (ime i adresa zastupnika).

2) Podaci iz stavka 1) ovoga članka označuju se INID-kodovima za identifikaciju
bibliografskih podataka o robnim i uslužnim žigovima što ih je ustanovila
Svjetska organizacija za intelektualno vlasništvo (u daljnjem tekstu: INID-kodovi).

3) Zavod će ponovno objaviti prijavu žiga ako su, prigodom prve objave,
utvrđeni bitni nedostaci u objavi.

III. PRIGOVOR NA OBJAVLJENU PRIJAVU ŽIGA

*Način podnošenja prigovora*

Članak 9.

1) Za svaku objavljenu prijavu žiga koja se osporava (u daljnjem tekstu:
osporavana prijava), podnosi se zaseban prigovor.

2) Prigovor na osporavanu prijavu mora sadržavati:

1. broj prijave žiga i datum objave osporavane prijave žiga;

2. proizvod ili popis proizvoda i usluga iz osporavane prijave, uključivo
i naznaku razreda Međunarodne klasifikacije, u odnosu na koje se podnosi
prigovor;

3. podatke o podnositelju osporavane prijave žiga (ime i adresa podnositelja
prijave);

4. podatke o podnositelju prigovora (ime i adresa podnositelja prigovora);

5. podatke o zastupniku (ime i adresa zastupnika), ako podnositelj prigovora
ima zastupnika;

6. razloge zbog kojih se podnosi prigovor te dokaze o tim razlozima;

7. dokaz o uplaćenoj pristojbi i naknadi troškova postupka povodom prigovora.

*Drugi uvjeti za podnošenje prigovora*

Članak 10.

1) Podnositelj prigovora mora opravdati utemeljenost razloga za prigovor
podnošenjem Zavodu odgovarajuće dokumentacije.

2) Ako se prigovor podnosi zbog istovjetnosti ili sličnosti znaka iz
osporavane prijave s ranije zaštićenim žigom odnosno dobro poznatim žigom,
podnositelj prigovora mora dokazati da je njegov žig zaštićen, odnosno
postao poznat u Republici Hrvatskoj prije nastanka prava prvenstva osporavane
prijave.

3) Ako se prigovor podnosi zbog istovjetnosti ili sličnosti znaka iz
osporavane prijave s nazivom tvrtke ili bitnim dijelom tvrtke, podnositelj
prigovora mora dokazati da je tvrtka upisana u sudski registar i da je
osnovana prije nastanka prava prvenstva osporavane prijave; podnositelj
prigovora mora dostaviti popis proizvoda koje ta tvrtka proizvodi, odnosno
popis usluga koje ta tvrtka pruža i priložiti dokaze o tome.

4) Ako se prigovor podnosi zbog istovjetnosti ili sličnosti znaka iz
osporavane prijave s imenom i prezimenom ili likom fizičke osobe, podnositelj
prigovora mora odgovarajućom dokumentacijom dokazati postojanje tih osobnih
prava prije nastanka prava prvenstva osporavane prijave.

5) Ako se prigovor podnosi zbog povrede ostalih prava industrijskoga
vlasništva, podnositelj prigovora mora podnijeti dokaz o zaštićenom pravu
na koje se ta povreda odnosi, te dokaze iz kojih je vidljivo da bi upis
znaka iz osporavane prijave u registar žigova vrijeđao neko od ranijih
prava industrijskoga vlasništva.

6) Ako se prigovor podnosi zbog povrede autorskoga prava, podnositelj
prigovora mora dokazati da je autor odnosno nositelj autorskoga prava i
navesti autorsko djelo koje je predmet povrede, te navesti dokaze iz kojih
je vidljivo da bi upis znaka iz osporavane prijave u registar žigova vrijeđao
autorsko djelo.

IV. REGISTAR ŽIGOVA, OBJAVA ŽIGA, ISPRAVA O ŽIGU

*Sadržaj registra žigova*

Članak 11.

1) Podaci koje sadržava registar žigova priznatih od strane Zavoda jesu:

1. broj žiga i datum donošenja odluke o priznanju žiga i upisa žiga
u registar;

2. datum objave žiga u službenom glasilu Zavoda;

3. datum podnošenja prijave žiga i broj prijave;

4. podaci o priznatom pravu prvenstva, i to:

- datum izložbenog prava prvenstva,

- datum i broj prve prijave i ime države u kojoj je ta prijava podnesena;

5. podaci o nositelju žiga (ime i adresa nositelja žiga);

6. podaci o zastupniku, ako nositelj žiga ima zastupnika (ime i adresa
zastupnika);

7. izgled znaka i podatak o vrsti žiga;

8. popis proizvoda i usluga;

9. datum do kojega žig vrijedi i podatke o produženju vrijednosti žiga;

10. podaci o promjenama koje se odnose na žig: prijenos prava, podaci
o zalogu, promjene imena i adrese nositelja žiga, podaci o licenciji, ograničenje
popisa proizvoda i usluga i drugi podaci bitni za pravni status nositelja
žiga ili samoga žiga;

11. podaci o prestanku vrijednosti žiga, te temelj prestanka.

2) Sadržaj i oblik podataka o međunarodnim registracijama žigova čija
se vrijednost proteže na teritorij Republike Hrvatske propisan je Madridskim
sporazumom o međunarodnim registracijama žigova i pravilnikom za njegovu
provedbu, a međunarodni registar žigova vodi Međunarodni ured Svjetske
organizacije za intelektualno vlasništvo; Zavod će na zahtjev zainteresiranih
osoba, omogućiti uvid u sadržaj podataka o međunarodnim registracijama
žigova koji vrijede na teritoriju Republike Hrvatske.

*Podaci o žigu koji se objavljuju u službenom glasilu*

Članak 12.

1) Podaci o žigu koji se objavljuju u službenom glasilu Zavoda jesu:

1. broj žiga i datum donošenja odluke o priznanju žiga i upisa žiga
u registar;

2. datum podnošenja prijave žiga i broj prijave;

3. podaci o priznatom pravu prvenstva;

4. podaci o nositelju žiga (ime i adresa nositelja žiga);

5. podaci o zastupniku, ako nositelj žiga ima zastupnika (ime i adresa
zastupnika);

6. izgled znaka i podatak o vrsti žiga;

7. popis proizvoda i usluga;

8. datum do kojega žig vrijedi.

2) Podaci iz stavka 1) ovoga članka označuju se INID-kodovima.

3) U službenom glasilu Zavoda objavljuju se i odgovarajući podaci iz
stavka 1) ovoga članka povodom:

1. upisa promjena u registar žigova;

2. prestanka vrijednosti žiga;

3. produženja vrijednosti žiga.

*Podaci koje sadržava Isprava o žigu*

Članak 13.

1) Podaci koje sadržava Isprava o žigu jesu:

1. broj žiga i datum upisa žiga u registar;

2. datum podnošenja prijave žiga i broj prijave;

3. podaci o priznatom pravu prvenstva;

4. podaci o nositelju žiga (ime i adresa nositelja žiga);

5. podaci o zastupniku, ako nositelj žiga ima zastupnika (ime i adresa
zastupnika);

6. izgled znaka;

7. popis proizvoda i usluga;

8. datum do kojega žig vrijedi;

9. datum objave žiga u službenom glasilu Zavoda.

2) Podaci iz stavka 1) ovoga članka označuju se INID-kodovima.

V. UPIS PROMJENA U REGISTRE

*Zahtjev za upis promjena*

Članak 14.

1) Upis promjene pokreće se pisanim zahtjevom na propisanom obrascu
koji je sastavni dio ovoga Pravilnika (obrazac Ž-2).

2) Ako je zahtjev za upis promjene podnesen u skladu s člankom 15. ovoga
Pravilnika i ako odgovara zakonom propisanim uvjetima, Zavod donosi rješenje
o upisu promjene.

3) Ako zahtjev za upis promjene nije podnesen u skladu s člankom 15.
ovoga Pravilnika, Zavod poziva podnositelja zahtjeva da zahtjev uredi u
roku od 60 dana od dana primitka poziva; ako podnositelj zahtjeva ne postupi
prema pozivu Zavoda u propisanom roku, zahtjev za upis promjene se odbacuje.

4) Ako zahtjev za upis promjene ne udovoljava zakonom propisanim uvjetima
ili ako podaci iz zahtjeva ne odgovaraju podacima iz registra prijava odnosno
registra žigova, Zavod poziva podnositelja zahtjeva da se u roku od 60
dana od dana primitka poziva očituje o razlozima zbog kojih se upis promjene
ne može obaviti; ako podnositelj zahtjeva ne postupi prema pozivu Zavoda
u propisanom roku, Zavod odbija zahtjev za upis promjene.

*Sadržaj zahtjeva za upis promjene*

Članak 15.

Zahtjev za upis promjene mora sadržavati:

1. broj prijave žiga odnosno broj žiga;

2. podatke o podnositelju prijave odnosno podatke o nositelju žiga;

3. podatke o zastupniku, ako podnositelj zahtjeva ima zastupnika;

4. jasnu naznaku o kojoj je vrsti promjene na žigu riječ;

5. dokaz o pravnom temelju promjene;

6. potpis ili pečat podnositelja zahtjeva;

7. dokaz o uplaćenoj pristojbi i naknadi troškova postupka za upis promjene.

VI. PRODUŽENJE, PRESTANAK VRIJEDNOSTI ŽIGA, NIŠTAVOST

*Sadržaj zahtjeva za produženje vrijednosti žiga*

Članak 16.

1) Zahtjev za produženje vrijednosti žiga podnosi se na propisanom obrascu
koji je sastavni dio ovoga Pravilnika (obrazac Ž-3).

2) Zahtjev iz stavka 1) ovoga članka sadržava:

1. broj žiga i datum do kojega žig vrijedi;

2. datum podnošenja prijave žiga;

3. podatke o nositelju žiga (ime i adresa nositelja žiga);

4. podatke o zastupniku, ako nositelj žiga ima zastupnika (ime i adresa
zastupnika);

5. naznaku da se produženje vrijednosti žiga traži za sve proizvode
i usluge za koje je žig upisan u registar, ako je to slučaj;

6. naznaku da se produljenje vrijednosti žiga traži samo za neke od
proizvoda i usluga za koje je žig upisan u registar, ako je to slučaj;

7. potpis ili pečat podnositelja zahtjeva;

8. dokaz o uplati pristojbe i naknade troškova postupka.

3) U slučaju da podnositelj zahtjeva traži produljenje vrijednosti žiga
za suženi popis proizvoda i usluga, zahtjevu iz stavka 1) ovoga članka
prilaže se cjeloviti popis proizvoda i usluga za koje je žig upisan u registar
s izričitom naznakom za koje se od tih proizvoda traži produljenje vrijednosti
i s izričitom naznakom za koje se od tih proizvoda ne traži produljenje
vrijednosti.

*Sadržaj zahtjeva za prestanak vrijednosti žiga zbog neuporabe*

Članak 17.

1) Zahtjev za prestanak vrijednosti žiga zbog neuporabe sadržava:

1. broj žiga;

2. podatke o nositelju žiga za koji se traži prestanak vrijednosti zbog
neuporabe (ime i adresa nositelja žiga);

3. podatke o podnositelju zahtjeva (ime i adresu podnositelja zahtjeva);

4. podatke o zastupniku, ako ga podnositelj zahtjeva ima (ime i adresa
zastupnika);

5. jasnu naznaku da se traži prestanak vrijednosti žiga zbog neuporabe;

6. razloge zbog kojih se traži prestanak vrijednosti žiga te dokaze
o tim razlozima;

7. pravni interes za prestanak vrijednosti žiga u slučaju neuporabe;

8. potpis ili pečat podnositelja zahtjeva;

9. dokaz o uplati pristojbe i naknade troškova postupka.

*Sadržaj prijedloga za proglašavanje ništavim rješenja o priznanju
žiga*

Članak 18.

1) Prijedlog za proglašavanje ništavim rješenja o priznanju žiga mora
sadržavati:

1. broj žiga za koji se traži proglašavanje rješenja ništavim;

2. podatke o nositelju žiga za koji se traži proglašavanje rješenja
ništavim (ime i adresa nositelja žiga);

3. podatke o podnositelju prijedloga (ime i adresu podnositelja prijedloga);

4. podatke o zastupniku, ako podnositelj prijedloga ima zastupnika (ime
i adresa zastupnika);

5. jasnu naznaku da se traži proglašavanje ništavim rješenja o priznanju
žiga;

6. razloge zbog kojih se podnosi prijedlog za proglašavanje rješenja
ništavim i dokaze o tim razlozima;

7. potpis ili pečat podnositelja prijedloga;

8. dokaz o uplati pristojbe i naknade troškova postupka.

VII. ODREDBE U SVEZI S MEĐUNARODNOM REGISTRACIJOM ŽIGA

Članak 19.

1) Postupak za međunarodnu registraciju žiga pokreće se podnošenjem
Zavodu prijave za međunarodnu registraciju žiga.

2) Prijava za međunarodnu registraciju žiga sadržava:

1. ime i prezime ili naziv podnositelja prijave;

2. adresu podnositelja prijave;

3. broj žiga koji je osnova za međunarodnu registraciju i datum registracije
u Republici Hrvatskoj;

4. prikaz izgleda znaka;

5. naznaku zemalja za koje se traži registracija;

6. potpis ili pečat podnositelja prijave;

3) Podaci iz stavka 2) ovog članka navode se na obrascu MŽ-1 koji izdaje
Zavod ili na obrascu koji izgledom i sadržajem u cijelosti odgovara tome
obrascu.

4) Uz obrazac iz stavka 3) ovog članka prilaže se:

1. uredna punomoć, ako se prijava podnosi preko zastupnika;

2. prikaz izgleda znaka, ako je znak figurativan;

3. uredan popis proizvoda i usluga na francuskom jeziku, svrstanih po
razredima Međunarodne klasifikacije;

4. dokaz o uplaćenoj pristojbi i naknadi troškova postupka međunarodne
registracije žiga;

Članak 20.

1) Svi podaci iz međunarodne prijave žiga moraju biti istovjetni odgovarajućim
podacima iz registracije žiga u Republici Hrvatskoj, izuzev podatka o zastupniku.

2) Popis proizvoda i usluga može obuhvaćati sve proizvode i usluge,
ili dio proizvoda i usluga obuhvaćenih registracijom žiga u Republici Hrvatskoj,
na kojoj se temelji međunarodna registracija.

Članak 21.

1) Podnositelj prijave može, umjesto obrasca MŽ-1, koristiti propisani
obrazac Međunarodnog ureda, u kojem slučaju se prilažu dva primjerka obrasca.

Članak 22.

1) Nakon primitka prijave za međunarodnu registraciju Zavod ispituje
je li prijava podnesena u skladu s odredbama ovoga Pravilnika.

2) Ako prijava nije podnesena u skladu s odredbama ovoga Pravilnika,
Zavod poziva podnositelja prijave da je uredi u roku od 30 dana od primitka
poziva.

3) Ako podnositelj prijave ne postupi prema pozivu u roku iz stavka
2) ovoga članka, Zavod donosi zaključak o odbacivanju prijave za međunarodnu
registraciju žiga.

Članak 23.

Urednu prijavu Zavod dostavlja Međunarodnom uredu na daljnji postupak
predviđen odredbama Madridskoga sporazuma.

Članak 24.

1) Na zahtjev nositelja međunarodno registriranog žiga Zavod prosljeđuje
zahtjev za upis u Međunarodni registar svih promjena predviđenih odredbama
Madridskog sporazuma.

2) U postupku upisa promjena u Međunarodni registar primjenjuju se odredbe
Madridskog sporazuma i njegovog pravilnika.

VIII. PRIJELAZNE I ZAVRŠNE ODREDBE

*Prestanak vrijednosti drugih propisa*

Članak 25.

Danom početka primjene ovoga Pravilnika prestaju vrijediti odredbe Pravilnika
o postupku za priznanje prava na žig ("Narodne novine" broj 53/91.) i pripadajući
obrasci koji su bili sastavni dio toga Pravilnika.

*Stupanje na snagu ovoga Pravilnika*

Članak 26.

Ovaj Pravilnik stupa na snagu danom objave u "Narodnim novinama", a
primjenjuje se od 1. siječnja 2000. godine.

Klasa: 010-01/99-01/011
Urbroj: 559-01-99-01
Zagreb, 22. prosinca 1999.

Ravnatelj
**mr. sc. Nikola Kopčić,** v. r.

![](dodatni/371718.gif)

![](dodatni/371719.gif)

![](dodatni/371720.gif)

![](dodatni/371721.gif)

![](dodatni/371722.gif)

![](dodatni/371723.gif)

Pravilnik, NN 146/1999-2248